**ლექცია 4**

**1989 წლის 9 აპრილი: დომინანტი და არადომინანტი ნარატივები**

1989 წლის 9 აპრილი საქართველოს უახლესი ისტორიის ერთ-ერთი უმნიშვნელოვანესი თარიღია, რომელმაც მნიშვნელოვანწილად განსაზღვრა არა მხოლოდ შემდგომ პერიოდში განვითარებული მოვლენები, არამედ მათი გააზრებაც და მათ შესახებ მეხსიერების ჩამოყალიბებაც.

ამ დროისათვის მიხაილ გორბაჩოვის მიერ დაწყებული „გარდაქმნის“ („პერესტროიკა“) პოლიტიკა, თავისი „საჯაროობით“ („გლასნოსტ“) უკვე რამდენიმე წელს ითვლიდა. საბჭოთა საზოგადოებას თავს დაატყდა ინფორმაციის ნიაღვარი ადრე ტაბუირებულ თემებზე. გაჩნდა ცენტრალური და ადგილობრივი პერიოდული გამოცემები და ტელე-რადიოგადაცემები, რომლებშიც ადრე აკრძალულ, მტკივნეულ საკითხებს განიხილავდნენ. პირველად საბჭოთა კავშირის ისტორიაში საზოგადოებრივი მსჯელობის (და არა ერთსულოვანი და უპირობო მოწონების) საგანი ხდებოდა ხელისუფლების განზრახვები და გადაწყვეტილებანი. დაიწყო გარემოს დაცვითი მოძრაობა. თანდათან ჩვეულ მოვლენად იქცა შეკრებები, მიტინგები და დემონსტრაციები. 1988 წელს თბილისში მშვიდობიანად ჩაიარა გამოსვლებმა დავით გარეჯის სამონასტრო კომპლექსის ტერიტორიიდან სამხედრო ბაზის გატანის მოთხოვნით და ნოემბრის შიმშილობის აქციამ მთავრობის სასახლის წინ. ამ და ზოგი სხვა მიზეზის გამო, ის, რაც 1989 წლის 9 აპრილს მოხდა, საზოგადოებისთვის, იმ დროს ჯერ კიდევ არაფორმალურად წოდებული მოძრაობის ლიდერებისა და თვით მმართველი ძალისთვისაც მოულოდნელი აღმოჩნდა.

იმისათვის, რომ განვსაზღვროთ 1989 წლის 9 აპრილის ტრაგედიის კულტურულ ტრავმად შეფასების შესაძლებლობა, გავეცნოთ ზოგიერთ ფაქტობრივ ინფორმაციას.

1989 წლის **18 მარტს** გუდაუთის რაიონის სოფელში ლიხნში გაიმართა აფხაზთა შეკრება, რომლის მონაწილეებმა მიიღეს მიმართვა საბჭოთა კავშირის უმაღლესი საბჭოსადმი საქართველოს შემადგენლობიდან აფხაზეთის გასვლის შესახებ. წერილის ტექსტი არ გამოქვეყნებულა, თუმცა ინფორმაცია გავრცელდა და აფხაზეთის ქართული მოსახლეობის უარყოფითი რეაქცია გამოიწვია. **3 აპრილს** სოხუმში საპროტესტო მიტინგი გაიმართა, სადაც სიტყვით გამოვიდნენ მერაბ კოსტავა, ირაკლი წერეთელი, ირაკლი ბათიაშვილი, დიმიტრი ჯაიანი და “ილია ჭავჭავაძის საზოგადოების” აფხაზეთის ფილიალის ხელმძღვანელი ვოვა ვეკუა. შეთანხმდნენ, რომ მეორე დღეს მიტინგი თბილისში გაიმართებოდა და საპროტესტო აქცია 14 აპრილამდე გაგრძელდებოდა, რის შემდეგ მშვიდობიანად დაიშლებოდნენ. **4 აპრილს** თბილისის სახელმწიფო უნივერსიტეტიდან და დედაქალაქის რამდენიმე სხვადასხვა ადგილიდან ხალხი, როგორც მაშინ უწოდებდნენ - არაფორმალური მოძრაობების ლიდერთა ხელმძღვანელობით, რუსთაველის გამზირისკენ დაიძრა. დაიწყო მიტინგი თბილისში, მთავრობის სასახლის წინ. ცოტა ხნის შემდეგ ლიდერებში გაჩნდა აზრი, რომ მთავარი პრობლემა ლიხნის წერილი და აფხაზეთის საკითხი კი არა, კომუნისტური რეჟიმი იყო და პროტესტიც მის წინააღმდეგ უნდა ყოფილიყო მიმართული. **6 აპრილიდან** მიტინგზე გაჩნდა როგორც სიტყვიერი მოწოდებები, ასევე ტრანსპარანტები ლოზუნგებით "ძირს კომუნისტური რეჟიმი!", ძირს რუსული იმპერიალიზმი!", "ძირს საბჭოთა ხელისუფლება!"

**7 აპრილს**, 20:35 წუთზე, მოსკოვში, კომუნისტური პარტიის ცენტრალურ კომიტეტში საქართველოს კომპარტიის ცენტრალური კომიტეტის პირველი მდივნის, ანუ ქვეყნის მაშინდელი პირველი პირის, ჯუმბერ პატიაშვილის ტელეგრამა შევიდა, სადაც ის ითხოვდა თბილისში შინაგანი ჯარებისა და თავდაცვის სამინისტროს დამატებითი ძალების შემოყვანას, რადგან ვითარება მწვავდებოდა და კონტროლიდან გამოდიოდა. **8 აპრილს** საბჭოთა საჯარისო შენაერთებმა საჩვენებელი დასაშინებელი მანევრი მოაწყვეს: ნაშუადღევს თბილისის ქუჩებში ტანკებმა ჩაიარეს ხოლო ქალაქს ვერტმფრენებმა გადაუფრინეს, მაგრამ შედეგი მოსალოდნელის საპირისპირო აღმოჩნდა: მომიტინგეთა რაოდენობა, შემცირების ნაცვლად, სამჯერ გაიზარდა.

ამასობაში მოსკოვში მოქმედების გეგმას ამუშავებდნენ. პატიაშვილის ტელეგრამის მიღებისთანავე შედგა თათბირი საბჭოთა კავშირის კომუნისტური პარტიის ცენტრალური კომიტეტის მდივნის ეგორ ლიგაჩოვის ხელმძღვანელობით, რომელზეც გადაწყდა, დაეკმაყოფილებინათ პატიაშვილის თხოვნა. თათბირს არ ესწრებოდნენ მიხაილ გორბაჩოვი და ედუარდ შევარდნაძე, რომელიც მაშინ საბჭოთა კავშირის საგარეო საქმეთა მინისტრი იყო, რომლებიც იმ საღამოს დაბრუნდნენ ლონდონიდან.

გორბაჩოვს აეროპორტშივე მოახსენეს თბილისში არსებული დაძაბული ვითარების შესახებ, რის შემდეგაც მან შევარდნაძეს შესთავაზა, იმავე თვითმფრინავით თბილისში გაფრენილიყო. შევარდნაძემ ჯერ პატიაშვილთან დალაპარაკება გადაწყვიტა, ამ უკანასკნელმა კი ის დაარწმუნა, რომ სიტუაცია კონტროლს ექვემდებარებოდა და შევარდნაძის ჩამოსვლას, შეიძლება, ვითარება გაემწვავებინა, რადგან მის დასანახად ქუჩაში, შესაძლოა, უფრო მეტი ხალხი გამოსულიყო. ამ არგუმენტმა შევარდნაძე დააკმაყოფილა და ის თბილისში იმ ღამით აღარ გამოფრინდა. შემდგომში ჯუმბერ პატიაშვილი თავის მოგონებებში წერდა, რომ არ არის გამორიცხული, ედუარდ შევარდნაძე 8 აპრილს საღამოს საიდუმლოდ ჩამოფრენილიყო თბილისში და თვითმფრინავიდან ჩამოუსვლელად შეხვედროდა გივი გუმბარიძეს, უშიშროების მდივანს, რომელმაც 9 აპრილის ტრაგედიის შემდეგ პოსტზე ჯუმბერ პატიაშვილი შეცვალა.

**8 აპრილს** შედგა სატელეფონო საუბარი პატიაშვილსა და გორბაჩოვს შორისაც. ამ საუბრის დეტალები უცნობია, თუმცა 2004 წლის ერთ-ერთ ინტერვიუში ჯუმბერ პატიაშვილმა განაცხადა, რომ გენერალური მდივნის ტონი განსჯისთვის ადგილს არ ტოვებდა, "მოედანი ახლავე უნდა გათავისუფლდეს და ამას ჯარი გააკეთებს", განაცხადა გორბაჩოვმა (Тбилиси-89: "Ночь саперных лопаток", Артем Кречетников, bbcrussian.com).

**8 აპრილს**  თბილისში გაიმართა პარტიული ხელმძღვანელებისა და ძალოვანების თათბირი, რომელშიც მონაწილეობდნენ ამიერკავკასიის სამხედრო ოლქის სარდალი იგორ როდიონოვი და მოსკოვიდან ჩამოფრენილი თავდაცვის მინისტრის მოადგილე კონსტანტინ კოჩეტოვი. ოფიციალური ვერსიით, თათბირზე მიიღეს მიტინგის დაშლის გადაწყვეტილება. თათბირზე ოქმი არ იწარმოებოდა, შესაბამისად, დღემდე დაუდგენელია მონაწილეთა ზუსტი სია, თათბირის შინაარსი და გადაწყვეტილებები. ის, რომ ასეთი მნიშვნელოვანი შეხვედრის ოქმი არ შედგა, გამონაკლისი არ ყოფილა, ეს ზოგადად მიღებული პრაქტიკა გახლდათ.

მონაწილეობდნენ თუ არა გადაწყვეტილების მიღებაში გორბაჩოვი და შევარდნაძე, ასევე არ არის ცნობილი. პატიაშვილი თავის მოგონებებში წერს: „მაშინ ბევრს ლაპარაკობდნენ იმაზე, რომ გორბაჩოვის ზურგსუკან კეთდებოდა ბევრი რამ, მე კი გეუბნებით, რომ 9 აპრილის შესახებ მან ყველაფერი იცოდა. სხვა საქმეა, ელოდა თუ არა მსხვერპლს, მაგრამ ცოდნით იცოდა“ *(ჯუმბერ პატიაშვილი, 23 წლის შემდეგ, თბილისი 2013).* რამდენიმე წლის შემდეგ, როდესაც ტელეკომპანია რუსთავი 2-ის კორესპონდენტი შეეცადა გორბაჩოვისთვის 9 აპრილის მოვლენები გაეხსენებინა, მან უპასუხა: „შეეშვით ამ ყველაფერს, დაივიწყეთ. იფიქრეთ საქართველოს მომავალზე!“

ერთადერთი წერილობითი დოკუმენტი, რომელიც მიტინგის დაშლის გადაწყვეტილებას ასახავს, არის მინისტრთა საბჭოს თავმჯდომარის, ზურაბ ჩხეიძის მითითება შინაგან საქმეთა სამინისტროსადმი, მთავრობის სასახლის მიმდებარე ტერიტორიიდან მომიტინგეების მოცილების შესახებ, შინაგანი ჯარებისა და საბჭოთა არმიის ძალების გამოყენებით.

**7-8 აპრილს** სპიტაკიდან (სომხეთი) თბილისში გადმოისროლეს ძერჟინსკის სახელობის მე-4 მოტომსროლელთა დივიზიის პოლკი, საჰაერო სადესანტო ჯარი, პერმისა და ვორონეჟის სპეცდანიშნულების რაზმის მებრძოლები და გორკის შინაგან საქმეთა სამინისტროს უმაღლესი სკოლის კურსანტები, სულ 1700 სამხედრო.

უნდა ითქვას, რომ ჯარის დახმარებით მიტინგის დაშლა საბჭოთა კავშირში რეგულარული პრაქტიკა არ ყოფილა - არა იმიტომ, თითქოს ხელისუფლებას ესმოდა, რომ მიტინგის დასაშლელად ჯარი გადამეტებული ზომა იყო, არამედ იმიტომ, რომ მიტინგები ხელისუფლებისთვის მიუღებელი მოთხოვნებით საბჭოთა კავშირში, უბრალოდ, არ იმართებოდა. თუკი რაიმე სახის დემონსტრაცია, საზეიმო თუ სამგლოვიარო, ეწყობოდა, ეს ხელისუფლების დაგეგმვით და მკაცრად განსაზღვრული სცენარის მიხედვით ხდებოდა. საბჭოთა ხელისუფლებას მიტინგი ჯარის დახმარებით ბოლოს 1962 წელს ჰქონდა ჩახშობილი, როდესაც ნოვოჩერკასკის ელმავალმშენებელი ქარხნის მუშები გაიფიცნენ გამოსამუშავებელი ნორმის 3-ჯერ გაზრდის გამო. მაშინ მიტინგის დასაშლელად ჯარი გამოიყვანეს, ჯარისკაცებმა ავტომატის ცეცხლი გახსნეს, რის შედეგადაც ადგილზე 24 ადამიანი გარდაიცვალა, 87 კი დაშავდა. ეს ამბავი, რა თქმა უნდა, საიდუმლოდ დარჩა და მხოლოდ პერესტროიკის პერიოდში გახდა ცნობილი.

8 აპრილს გადაწყდა, რომ ემოქმედათ გამთენიისას, როდესაც, წესით, ადგილზე ყველაზე ნაკლები ადამიანი უნდა ყოფილიყო. მათი გათვლით, მთავრობის სახლის წინ ასეთ დროს იქნებოდა მხოლოდ მოშიმშილეები და კიდევ რამდენიმე ათეული ადამიანი, სულ ორასამდე კაცი, მაგრამ ეს ასე არ მოხდა - როგორც ვთქვით, ე.წ. „დაშინების“ ოპერაციამ ხალხის რაოდენობა მნიშვნელოვნად გაზარდა. შემდგომში მიტინგის ორგანიზატორები და მონაწილეები აცხადებდნენ, რომ ქუჩებში შეიარაღების და ჯარისკაცების გამოჩენის შემდეგ ხვდებოდნენ, რომ რაღაც მოხდებოდა, ელოდნენ დარბევას და ამისთვის მორალურად ემზადებოდნენ კიდეც, მაგრამ ის, რაც მოხდა, ყველასთვის მოულოდნელი იყო.

**9 აპრილს** დარბევის ოპერაცია დარბევა დაიწყო 04.05 და დამთავრდა 04.21 საათზე. ჯარისკაცებს ჰქონდათ ფარები, 73 სმ სიგრძის რეზინის ხელკეტები და მესანგრის ნიჩბები. გამოიყენეს ცრემლსადენი გაზი "ჩერიომუხა" და მომწამვლელი გაზი "SC", რაც დიდი ხნის შემდეგ აღიარეს. ოფიციალური ვერსიით, ნაკეთობა K-51, რომელიც შემდგომში იდენტიფიცირდა როგორც გაზი "SC", მეოთხე პოლკის მეთაურის მოვალეობის შემსრულებლის, პოდპოლკოვნიკ ბაკლანოვის თვითნებური ნებართვის შემდეგ იქნა გაშვებული ჯარისკაცების მიერ.

დარბევის ოპერაციის შედეგად ადგილზე დაიღუპა 16 ადამიანი, ძირითადად, ქალები, 4 მოგვიანებით საავადმყოფოში გარდაიცვალა, მათგან სამი - ნათია ბაშალეიშვილი, ეკა ბეჟანიშვილი და თამრიკო ჭოველიძე მხოლოდ 16 წლის იყვნენ. 25 წლის გია ქარსელაძე თბილისში კომენდანტის საათის გამოცხადების შემდეგ კაპიტანმა ლოხინმა მოკლა. სულ დაიღუპა 21 ადამიანი, ასობით დაიჭრა, ათასობით კი მოიწამლა. მიტინგის დარბევაში 900 სამხედრო მონაწილეობდა.

მართალია, რუსთაველი გამზირზე მიმდინარე ამბებში, თბილისელებთან ერთად, საქართველოს სხვადასხვა კუთხიდან ჩამოსული ადამიანებიც მონაწილეობდნენ და დარბევას შეეწირნენ კიდეც, მაგრამ 9 აპრილი საერთო ეროვნულ მოვლენად უკვე ტრაგედიის შემდეგ იქცა. რა სახით მიეწოდა ინფორმაცია საზოგადოებას საქართველოში და მის ფარგლებს გარეთ?

9 აპრილს თითქმის საქართველოს ტელევიზია და რადიო მთელი დღე დუმდა, სატელეფონო ხაზები თბილისა და რეგიონებში გამართულად არ მუშაობდა. იმ დღეს ეთერში გავიდა მხოლოდ სამი გადაცემა, მოქალაქეებს „კეთილგონიერებისკენ“ მოუწოდებდნენ, თბილისის ტრაგედიას კი "გარდაქმნისათვის ზურგში ჩაცემული ლახვარი" უწოდეს. 16.00 საათზე გადაიცა საქართველოს კომპარტიის ცენტრალური კომიტეტის მიმართვა მშრომელებისადმი, 22 საათსა და 50 წუთზე კი - გენერალ იგორ როდიონოვის გამოსვლა, რომელმაც გამოაცხადა, რომ შემოღებულია კომენდანტის საათი.

მხოლოდ სამი დღის შემდეგ, 11 აპრილს, გაზეთ "კომუნისტში" გამოქვეყნდა ოფიციალური განცხადება: "8 აპრილს ღამით, ქალაქ თბილისში, მთავრობის სახლის მოედანზე ექსტრემისტი, ანტისაზოგადოებრივი ელემენტების მიერ პროვოკაციულად გამოწვეულ უწესრიგობათა აღკვეთის დროს დაშავდა ადამიანთა ჯგუფი სამოქალაქო პირთა და სამხედრო მოსამსახურეთა რიცხვიდან, წარმოქმნილი ჭყლეტის შედეგად დაიღუპა 16 კაცი. სკკპ ცენტრალური კომიტეტი, სსრ კავშირის უმაღლესი საბჭოს პრეზიდიუმი და სსრ კავშირის მინისტრთა საბჭო ღრმა სამძიმარს უცხადებენ დაღუპულთა ოჯახებს, ნათესავებს და ახლობლებს".

გაზეთ "ვეჩერნი ტბილისი" 11 აპრილს იუწყებოდა: "სწორედ ზოგიერთი თვითმარქვია, ექსტრემისტი ლიდერისა და ნაციონალისტების სინდისზეა თბილისში მომხდარი ტრაგიკული ამბები, უწესრიგობანი, რომელსაც მსხვერპლი მოჰყვა. ნაციონალისტურმა გამოვლინებებმა ანტისოციალისტური ელფერი შეიძინა". იგივე სულისკვეთებით იყო გამსჭვალული ადგილობრივ პრესაში დაბეჭდილი სტატიების უმრავლესობა.

13 აპრილს გაზეთში "მოლოდიოჟ გრუზიი" გამოქვეყნდა "ლიტერატურნაია გაზეტას" მიმომხილველის იური როსტის რეპორტაჟი, რითაც პირველად გაირღვა ბარიერი, რომელიც მკითხველამდე არ უშვებდა სიმართლეს 9 აპრილის ღამის შესახებ.

ოფიციალური მედიის რიტორიკა თანდათანობით შეიცვალა, რაშიც მნიშვნელოვანი როლი შეასრულა სამედიცინო ექსპერტის, ცნობილი პათოლოგანატომის, პროფესორ თამარ დეკანოსიძის დასკვნამ მოქალაქეთა დაღუპვის გამომწვევი მიზეზების შესახებ და საქართველოს სსრ მაშინდელი ჯანდაცვის მინისტრის ირაკლი მენაღარიშვილის გაბედულმა პოზიციამ. საბჭოთა კავშირის ცენტრალური მედია კი ჯიუტად იმეორებდა პირვანდელ ნარატივს.

1989 წლის 25 მაისს გაიხსნა საბჭოთა კავშირის სახალხო დეპუტატთა პირველი ყრილობა. ეს პირველი შემთხვევა იყო, როცა დეპუტატები მრავალპარტიული არჩევნების გზით იყვნენ არჩეული. ქართული დელეგაცია ყრილობაზე კარგად მომზადებული და ფაქტობრივი მასალით შეიარაღებული წავიდა: მათ თან ჰქონდათ 9 აპრილის მოვლენების ამსახველი კადრები, რომელთა საჯარო ჩვენება რამდენჯერმე მოაწყეს. ქართულ დელეგაციას ძალიან დიდი მხარდაჭერა აღმოუჩინეს ბალტიისპირელმა კოლეგებმა. 9 აპრილს მიტინგის დარბევის ამსახველი ვიდეომასალის გავრცელებაში დიდი როლი შეასრულეს ესტონელმა ჟურნალისტებმა, რომელთაც ამ კადრების ავტორმა გიორგი ხაინდრავამ გადაღებული მასალა 9 აპრილის ღამესვე გადასცა, რათა მათ კადრების შენახვა და გამრავლება მოეხერხებინათ.

ამავე დროს, 30 მაისს ყრილობაზე სიტყვით გამოვიდა იგორ როდიონოვი, მან "ზარია ვოსტოკას" ზემოთ მოტანილი სტატია მოიშველია თავისი მოქმედებების გასამართლებლად. როდიონოვის გამოსვლა, მას შემდეგ რაც თბილისში უკვე თამამად ლაპარაკობდნენ სამხედროების და მათი მეთაურების დანაშაულზე, კიდევ ერთი შოკი იყო საქართველოს საზოგადოებისათვის.

ყრილობაზე გადაწყდა, რომ 9 აპრილის მოვლენების გამოსაძიებლად სპეციალური კომისია შეიქმნებოდა. მას სათავეში სანკტ-პეტერბურგელი იურისტი ანატოლი სობჩაკი ჩაუდგა. ეს იყო სახალხო დეპუტატებისაგან შემდგარი კომისია, რომელსაც 9 აპრილის მოვლენებზე ოფიციალური დასკვნა უნდა დაედო. აღნიშნულის გარდა, ფაქტების გამოსაძიებლად კიდევ ორი კომისია მუშაობდა: საქართველოს სსრ უმაღლესი საბჭოს საგამოძიებო კომისია, რომლის თავმჯდომარეც პროფესორი თამაზ შავგულიძე გახლდათ და საბჭოთა კავშირის სამხედრო პროკურატურის კომისია.

თამაზ შავგულიძის კომისიის დასკვნით, 9 აპრილს მიტინგის ძალის გამოყენების აღკვეთის გადაწყვეტილება განაპირობა ქვეყანაში შექმნილი ვითარების არასწორმა შეფასებამ რესპუბლიკის მთავრობის მიერ.

* რადგანაც მიტინგი, რომელიც იმართებოდა 4-9 აპრილს იყო მშვიდობიანი, არ არსებობდა სათანადო სამართლებრივი საფუძველი და აუცილებლობა ჯარის ნაწილებით მიტინგის აღკვეთისა. კომისიის აზრით, ამ გადაწყვეტილებაში ყველაზე დიდი პასუხისმგებლობა ეკისრებოდათ ცკ პირველ მდივანს ჯუმბერ პატიაშვილს და მეორე მდივანს ბორის ნიკოლსკის;
* მიტინგის დარბევის შესახებ გადაწყვეტილება ეწინააღმდეგებოდა სსრკ კონსტიტუციის 199-ე მუხლის მე-14 პუნქტს;
* საბჭოთა კავშირის ცენტრალური ხელისუფლება კარგად იყო ინფორმირებული ვითარების შესახებ და რესპუბლიკის ხელმძღვანელობის ყველა აქცია ხორციელდებოდა მასთან შეთანხმებით;
* საქართველოს სსრ მინისტრთა საბჭოს 1989 წლის 8 აპრილის განკარგულება მთავრობის სასახლის მიმდებარე ტერიტორიის მომიტინგეებისგან გათავისუფლების შესახებ უკანონო იყო, რადგან მოქმედი კონსტიტუცია და ნორმატიული აქტები მინისტრთა საბჭოს ამ უფლებამოსილებას არ ანიჭებდნენ;
* იგორ როდიონოვისა და მისთვის დაქვემდებარებული სამხედრო ნაწილების მოქმედება არ იყო მიმართული მიტინგის დასაშლელად, არამედ დასარბევად, რადგან ოპერაცია დაიწყო ისე, რომ წინასწარ არ ყოფილა მიტინგის დაშლის ულტიმატუმი, მიტინგის დასაშლელად არ იყო გამოყენებული ადამიანის ჯანმრთელობისთვის ნაკლებად საშიში საშუალებები (მაგალითად, წყლის ჭავლი), დარბევამდე მოედნიდან ყველა გასასვლელი, გარდა ქაშუეთის ეკლესიის მიმდებარე ქუჩებისა გადაკეტილი იყო, სამხედროები ალყაში მოქცეულ ადამიანებს ხელკეტებით და მესანგრის ნიჩბით სცემდნენ.
* მიტინგის დაშლისას იარაღად გამოყენებული იყო ალესილი ხელბარი, სხვადასხვა სახის "ჩერიომუხა", რომლის ძირითადი ელემენტი მომწამვლელი ქაფი ქლორაცეტაფენონია, ქლორპიკრინი და SC. ამ ორი უკანასკნელის გამოყენება აკრძალულია და არ შედის იმ სპეციალურ ჩამონათვალში, რომლის გამოყენებაც შეუძლიათ შინაგან ჯარებს. დაღუპულებიდან თორმეტი ადამიანის სიკვდილი გამოწვეული იყო სწორედ ამ მომწამვლელი ნივთიერებების შესუნთქვით.

კომისიამ დაადასტურა ცეცხლსასროლი იარაღის გამოყენებაც: დავით ირაკლის ძე ფაილოძე ცეცხლსასროლი იარაღით დაიჭრა თავის არეში, რის შედეგადაც დაკარგა ორივე თვალი.

სსრკ უმაღლესი საბჭოს დეპუტატების კომისიას ანატოლი სობჩაკის მეთაურობით თამაზ შავგულიძის კომისიისგან დიდად განსხვავებული დასკვნა არ დაუწერია. ის გენერალ როდიონოვს და გენერალ ეფიმოვს აკრიტიკებდა იმისთვის, რომ მათ ვერ შეძლეს, სწორად შეეფასებინათ 9 აპრილის დილისთვის შექმნილი, წინა დღეებისაგან განსხვავებული ვითარება (მკვეთრად გაზრდილი მომიტინგეთა რიცხვი და მათ შორის უმეტესწილად ქალების არსებობა). კომისიამ გაიზიარა ის მოსაზრება, რომ საქართველოს სსრ მინისტრთა საბჭოს გადაწყვეტილება იყო უკანონო, ხოლო მიტინგის დაშლის დროს გამოწვეული ტრაგედია - ცუდად დაგეგმილი ოპერაციის შედეგი, აგრეთვე დაადგინა, რომ დარბევის დროს გამოყენებული იქნა აკრძალული იარაღი. კომისიამ ვერ დაადგინა მომიტინგეთა მხარეს თითქოსდა სპეციალურად გაწვრთნილი, პროვოკაციებისთვის მომზადებული დაჯგუფებების არსებობა, აგრეთვე უამრავი ადამიანის უგზო-უკვლოდ გაუჩინარების ფაქტი. ვერ გაამყარა ის მოსაზრებაც, თითქოს დაღუპულები სპეცოპერაციის დაწყებამდეც არსებობდნენ.

კომისია თვლიდა, რომ საბოლოო დასკვნა 9 აპრილის მოვლენების შესახებ მხოლოდ სასამართლოს შეეძლო გამოეტანა, თუმცა პოლიტიკურ პასუხისმგებლობას აკისრებდა ჯუმბერ პატიაშვილს და ბორის ნიკოლსკის, ხოლო მორალურს - მიტინგის ორგანიზატორებს ირაკლი წერეთელს, გიორგი ჭანტურიას, ზვიად გამსახურდიას და სხვებს, რომლებმაც მიტინგების მსვლელობის დროს მრავალგზის დაარღვიეს საზოგადოებრივი წესრიგი, ხალხს მოუწოდებდნენ დაუმორჩილებლობისკენ და, როდესაც სამხედრო ძალის გამოყენების რეალური საშიშროება გაჩნდა, არაფერი გააკეთეს იმისთვის, რომ ხალხი დაშლილიყო.

სსრკ სამხედრო პროკურატურის კომისიამ, როგორც მოსალოდნელი იყო, თავის დასკვნაში მხოლოდ მომიტინგეები და მიტინგის ორგანიზატორები დაადანაშაულა. დასკვნაში, კერძოდ, ეწერა, რომ

* არაფორმალური გაერთიანებების მიზანი იყო პოლიტიკური გადატრიალების მოწყობა და ძალაუფლების ხელში ჩაგდება, საქართველოში მცხოვრები ეთნიკური უმცირესობების უფლებების დარღვევა და აფხაზეთის, ოსეთის და აჭარის ავტონომიების გაუქმება, საქართველოში ნატოს ჯარების შემოყვანა და, ამგვარად, საბჭოთა კავშირის დაშლის პროცესის ხელის შეწყობა. ამ მიზნით არაფორმალებს რეგულარული კონტაქტი ჰქონდათ ქართულ ემიგრაციასთან და "ეროვნულ-დემოკრატიული პარტიის" უცხოეთის ბიუროც ჰქონდათ დაარსებული.
* მიტინგის ორგანიზატორები მოუწოდებდნენ ავღანეთში მომსახურე მედესანტეებს, სპორტსმენებს, კარატისტებს და ქართველ პატრიოტებს, შეერთებოდნენ ქართულ პოლკს - "შევარდენის ლეგიონს". ასეთი დანაყოფები შეიარაღებულები იყვნენ ქვებით, დაფებით, ჯოხებით, ლითონის ნაკეთობებით, ბოთლში ჩასხმული აალებადი ნივთიერებებით და სხვ.
* მიტინგის ორგანიზატორებს იმდენად კარგად ჰქონდათ გათვლილი მთელი სცენარი, რომ მათივე მოწვეული იყვნენ მრავალრიცხოვანი ჟურნალისტები და ფოტოკორესპონდენტები, რომლებიც იმ ღამეს მოედანზე ამდენი ფოტო და ვიდეოკამერით შეიარაღებული აღმოჩდნენ. როდესაც სამხედროებმა მიტინგის დაშლა დაიწყეს, გამსახურდიას, წერეთლის და სხვათა მოწოდების შედეგად, მომიტინგეებმა ჯარს სასტიკი შეიარაღებული წინააღმდეგობა გაუწიეს, რის გამოც ჯარი იძულებული გახდა, გამოეყენებინა რეზინის ხელკეტები და ცრემლსადენი ქიმიური ნივთიერებები.
* მიტინგის ორგანიზატორებმა მომიტინგეებს უბრძანეს ასფალტზე დაჯდომა და ჯარისთვის წინააღმდეგობის ამგვარად გაწევა, რამაც გამოიწვია ჭყლეტა, რა მიზეზითაც დაიღუპა ხალხი. კომისიის დასკვნით, აშკარა იყო მექანიკური ასფიქსიის შედეგები. კომისია კატეგორიულად უარყოფდა, რომ ვინმე ან ალესილი ხელბარით, ან მომწამლავი გაზის ზემოქმედების შედეგად დაიღუპა. კომისია კატეგორიულად უარყოფდ "CS"-ის გამოყენების ფაქტს.
* საქართველოს სსრ საგამოძიებო კომისიის დასკვნით მომდევნო თვის განმავლობაში სამედიცინო დაწესებულებას დასახმარებლად 4035 ადამიანმა მიმართა. მაგრამ სსრკ გენპროკურატურამ ეს ციფრი გადაჭარბებულად მიიჩნია და დაასახელა 2129 ადამიანი, განაცხადა რა, რომ ბევრი მათგანი სამკურნალო დაწესებულებას რამდენჯერმე აკითხავდა.

***დანართი 1***

**იური როსტი, ჟურნალისტი:**

"8 აპრილს ჩემმა მეგობარმა, გოგი ხარაბაძემ დამირეკა თბილისიდან და მთხოვა - ჩვენთან რთული მდგომარეობაა და ჩამოდიო. მეც ავიღე ბილეთი და თბილისში ჩამოვფრინდი. ღამის პირველი საათი იქნებოდა, მიტინგზე რომ მივედით. თან მქონდა მიკროფონი, კამერა . . . ტროტუარზე გადავედი და სიბნელეში დავინახე, რომ მოედანზე მზადყოფნაში მოეყვანათ ჯარისკაცები, ჯავშანტრანსპორტიორები, ორი სახანძრო მანქანა, რომელიც შემდეგ არ გამოუყენებიათ. ესეც გადავიღე. მინდოდა უკან წამოვსულიყავი და ხალხისთვის მეთქვა მოდიან-მეთქი, რომ სწორედ იმ დროს დამაკავეს ჯარისკაცებმა, იარაღით დამადგნენ თავზე. გამჩხრიკეს, აპარატის წართმევა მოინდომეს. შემდეგ მოვიდა ოფიცერი. ჩინი ვერ გავარჩიე, რადგან სამხრეები არ უჩანდა. შესძახა "კამერუ პად გუსენიცი". ვუპასუხე - კამერა სახელმწიფოსია და თუ დამიმტვრევთ, ხელწერილი მომეცით, რომ თქვენ დამიმტვრიეთ-მეთქი. ამის გაგონებაზე გაჩუმდა. ჯარისკაცებმა ფოლგაში მოქცეული ფირები მთლიანად ამოქაჩეს და გამინათეს. ორი ფირი გასაღებთან ერთად მქონდა შენახული. იქ რომ მოინდომეს ხელის ჩაყოფა, ვუთხარი, მანდ მხოლოდ გასაღებებია-მეთქი. სასწაულად გადავარჩინე ის ფირიც, რომელიც აპარატში მქონდა. სამხედროების ყურადღება რომ მომედუნებინა, რაღაცას ვეუბნებოდი და თან ფრთხილად ვახვევდი ფირს კასეტაში, როდესაც მთლიანად გადავახვიე, კასეტა ამოვიღე და ჯარისკაცებს ცარიელი აპარატი დავანახე. როგორც ჩანს, იმ დროს ბრძანება მიიღეს, უცებ დამანებეს თავი, დამიყვირეს - წადი აქედანო და მანქანისკენ გაიქცნენ. "მერე, როცა რბევას ვიღებდი, შიშის გრძნობა არ მქონია. კი, საშინელი სანახავი იყო, მაგრამ მე მხოლოდ ერთი რამ მამოძრავებდა - ყველაფრის გადაღება უნდა მომესწრო. შევყურებდი ჯარისკაცებს და მეგონა, რომ ისინი საიდანღაც ძალიან შორიდან მოდიოდნენ, რუსულად რომ დაველაპარაკო, ვერც გამიგებენ-მეთქი. დემონსტრანტების მხრიდან კი დაცვას ვგრძნობდი. ქართველმა ბიჭებმა ხელში ამიყვანეს, რომ უკეთ გადამეღო, მიფარავდნენ".

**გიორგი ხაინდრავა, რეჟისორი:**

„ვიცოდი, რომ მძიმე ღამე იქნებოდა. თვალნათლივ ჩანდა, რომ რაღაც მზადდებოდა. იმ ღამეს კადრებს მარტო მე არ ვიღებდი, ახალგაზრდა ბიჭებიც თავგანწირვით მუშაობდნენ, რომ სრული სურათი ეჩვენებინათ. მიტინგის დარბევის შემდეგ წავედით ფილარმონიისკენ, შემდეგ უნივერსიტეტის ბაღში გადავინაცვლეთ. ჯერ ამდენი მსხვერპლის შესახებ ინფორმაცია არ გვქონდა. როცა გავიგეთ, წავედით პროზექტურაში, რომელიც ავლაბარში იყო. პირველებმა ჩვენ მოვახერხეთ, რომ გადაგვეღო ეს გვამები. შემდეგ უკვე მოვიდნენ და დახურეს. მოვასწარით, გამოვიპარეთ და კადრები წამოვიღეთ. აპრილის დღეებს იღებდნენ ესტონელი ახალგაზრდები. აქციაზე ხშირად ვხვდებოდით. ვიცოდი, რომ ისინი 9 აპრილის დილას სამშობლოში ბრუნდებოდნენ. ისიც ვიცოდი, რომ სასტუმრო "თბილისში" ცხოვრობდნენ. გამთენიისას უკანა კარიდან შევაღწიე სასტუმრო "თბილისში" და ფირი გადავეცი, სულ 22 წუთიანი ფირია. ეს ფირი ესტონეთში ჩაიტანეს და იმავე საღამოს შვედეთში გადააგზავნეს, შვედეთის ტელევიზიამ კი იმ საღამოსვე აჩვენა ეს კადრები, რომლითაც გაბათილდა ის, რასაც "ვრემია" გადასცემდა - რომ ჩვენ ვიყავით ექსტრემისტები, ერთმანეთს თვითონ დავერიეთ და ა.შ.“

***დანართი 2***

**რუსი სამხედროს მოგონებები: 1989 წლის 9 აპრილი**

- დონელი კაზაკების შთამომავალი ვარ. ჩემი წინაპარი ცნობილი კაზაკი ატამანი - ნიკოლა კულიჩენკო იყო. სამხედრო საქმისადმი ჩემი ინტერესი და სიყვარული ალბათ სწორედ ამ ფაქტორმა განაპირობა და 1975 წელს ქალაქ კემეროვოს უმაღლეს სამხედრო სასწავლებელში ჩავაბარე. 1979 წელს შინაგანი ჯარების რიგებს შევუერთდი. პრაპორშჩიკის ჩინით დავიწყე ჩემი სამხედრო კარიერა, რომელიც 1996 წელს დავასრულე კაპიტნის წოდებით.  
**- როდის ჩამოყალიბდა თქვენი პოლკი და რა ფუნქციები ეკისრებოდა?**  
- ჩვენი პოლკი 1978 წელს ჩამოყალიბდა და მასში შემავალ ნაწილებს მოსკოვსა და ლენინგრადში არსებული სამთავრობო შენობების დაცვა ევალებოდა. ალბათ სწორედ ამიტომ, ჩვენთან სპეცშერჩევა ხდებოდა და უპირატესობა სლავური წარმოშობის ახალწვეულებს ენიჭებოდათ, თუმცა იყვნენ სხვა ეროვნების წარმომადგენლებიც. 80-იანი წლების ბოლოს, როდესაც სიტუაცია აირია, ჩვენმა პოლკმა ერთგვარი ჟანდარმის ფუნქცია შეითვისა.  
**- როგორ მოხვდა პირველად თქვენი პოლკი კავკასიაში?**  
- როგორც მოგეხსენებათ, 1980-იანი წლების ბოლოს საბჭოთა კავშირის მთელ რიგ რესპუბლიკებში ეთნიკური კონფლიქტები მოხდა. განსაკუთრებით რთული სიტუაცია ამ მხრივ კავკასიაში შეიქმნა. 1988 წლის მიწურულს ბაქოში მიგვავლინეს, სადაც სომხებსა და აზერბაიჯანელებს შორის ვითარება უკიდურესად დაძაბული იყო. მაშინ საბედნიეროდ, ყველაფერი მალევე მოგვარდა, უსისხლოდ. შემდეგ კი სპიტაკის მიწისძვრის შედეგების სალიკვიდაციო სამუშაოებში მოგვიწია მონაწილეობის მიღებამ.  
**- რა საშუალებებს იყენებდით დემონსტრანტების წინააღმდეგ?**  
- მომიტინგეების წინააღმდეგ ვიყენებდით რპ-73 ტიპის ხელკეტებს, მესანგრეთა ნიჩბებს (იყენებდნენ მხოლოდ მედესანტეები), "ჩერიომუხას" ცრემლსადენ გაზს, რომელიც პატარა ბალონში იყო ჩაწნეხილი. მისი გამოყენება იწვევს თვალების წვას, ცრემლდენას, სუნთქვის გართულებას, თუმცა ეს შეგრძნებები 20-30 წუთის შემდეგ ადამიანს უქრება. მისი გამოყენება მიზანშეწონილია ღია სივრცეში. "ძერჟინსკის პოლკის" ზოგიერთ მებრძოლს ჰქონდა ელექტროშოკიანი ხელკეტები, თუმცა რამდენადაც ვიცი, არ გამოუყენებიათ. მათვე ჰქონდათ "სი-ესის" გაზჩაწნეხილი ხელყუმბარები, რომლებიც აქტიურად გამოიყენეს დემონსტრანტთა დასაშლელად. ჩვენ აგრეთვე დაგვირიგეს "მაკაროვის" სისტემის პისტოლეტები, სადაც 7 ტყვია იდო. გვქონდა უმკაცრესი ბრძანება, რომლის მიხედვითაც, იარაღი მხოლოდ უკიდურეს შემთხვევაში უნდა გამოგვეყენებინა და ისიც - მხოლოდ ჰაერში სროლის პირობით ანუ - შესაშინებლად.  
**- 1989 წლის 9 აპრილის ღამის რომელი ეპიზოდი დაგამახსოვრდათ ყველაზე მკაფიოდ?**- ასეთი დეტალი ბევრი იყო, მაგრამ ყველაზე შემზარავი იყო ჭყლეტაში მოყოლილი ქალების კივილი, რომელიც იმ საშინელ ღრიანცელში დროდადრო გაისმოდა და რომლის გახსენება დღესაც კი მზარავს. იყო აგრეთვე ერთი მომენტი, როდესაც მომიტინგეებმა რუსთაველის პროსპექტის ზედა პარალელური ქუჩიდან "კრაზი" დააგორეს. რომ არა რამდენიმე ჯარისკაცის გაბედული მოქმედება, ეს მანქანა ბევრ ადამიანს შეიწირავდა. ისინი მანქანის ძარაზე ახტნენ, საქარე მინა ხელკეტით ჩაამტვრიეს და შიგ მჯდომი ახალგაზრდა კაცი ძალით გადმოიყვანეს. ყველაზე საოცარი და ჩემთვის დღემდე გამოუცნობი კი ის რჩება, თუ როგორ დაიწყო ფიზიკური შეხლა-შემოხლა ხალხსა და ჯარს შორის. თავდაპირველად დემონსტრანტებმა, ჩვენდა გასაოცრად, კორიდორი გაგვიკეთეს, რამაც ძლიერ გაგვაოცა. მაგრამ მერე, მოულოდნელად, მარცხენა ფლანგზე, მთავრობის სასახლის კიბესთან აყალმაყალი ატყდა. დავინახე, როგორ წაიქცა ჯარისკაცი, როგორ დაესია მას ხალხი და როგორ გამოიხსნა ის რამდენიმე თანამებრძოლმა. ამის შემდეგ დემონსტრანტები უეცრად მთელ "ფრონტზე" გააქტიურდნენ და დაიწყო კოშმარი. ყველაზე მკაფიოდ კი მახსოვს მომენტი, როდესაც უკვე ყველაფერი დამთავრდა და პროსპექტზე სამარისებურმა სიჩუმემ დაისადგურა. ჩვენ უკვე სასტუმრო "ივერიის" წინ ვიყავით და მახსოვს, როგორ ჩამოიარა "უაზმა", რომელზე დამონტაჟებული  მეგაფონიდანაც ხალხს შეკრებისკენ მოუწოდებდნენ. დამიჯერეთ, იქ მყოფი ნებისმიერი ჯარისკაცი სიამოვნებით ამოშლიდა იმ საშინელ ღამეს თავისი ცხოვრებიდან.  
**- იყო თუ არა დანაკარგები სამხედრო პირებს შორის?**  
- არც ერთი მებრძოლი არ დაღუპულა, სხეულის სხვადასხვა სახის დაზიანება კი თითქმის ყველა ჩვენგანმა მიიღო. ჩემი ასეულიდან 12 ადამიანი დაშავდა, აქედან ოთხის მდგომარეობა მძიმე იყო. 2 ჯარისკაცი დემონსტრანტებს მიწისქვეშა გადასასვლელში ჩაჰყვა, სადაც ისინი უმცირესობაში აღმოჩნდნენ და სასტიკად იქნენ ნაცემნი. მედესანტეებსა და "ძერჟინსკის პოლკელებს" უფრო მძიმე სიტუაცია ჰქონდათ, რადგან მათ მარცხენა ფლანგზე მოუწიათ ყოფნამ. როგორც შემდეგ გავიგე, სამმა მედესანტემ სხეულის ისეთი მძიმე დაზიანება მიიღო, რომ სამხედრო სამსახურის გაგრძელება ვეღარ შეძლო. ზოგიერთი მებრძოლი გაზითაც მოიწამლა. ერთი სიტყვით, ჩვენც მაგრად მოგვხვდა.  
**- დემონსტრაციის დაშლის შემდეგ ხალხში ამბობდნენ, რომ დემონსტრაციის დასაშლელად გამოიყენეს სპეცნაწილები, რომლებიც ბავშვთა სახლებში გაზრდილი ადამიანებით იყო დაკომპლექტებული, თან ჯარისკაცებს სპეციალური აბები ჰქონდათ მიღებული, რათა მაქსიმალური სისასტიკე გამოეჩინათ.**  
- მსგავსი ჭორები მეც მსმენია და მინდა გითხრათ, რომ ეს სხვა არაფერია, თუ არა ხალხის უსაზღვრო ფანტაზიის ნაყოფი. არანაირ აბებს არ ვსვამდით და დემონსტრაციის დარბევა არანაირ სიამოვნებას არ გვგვრიდა. ზოგიერთი ჯარისკაცის მიერ გამოვლენილი სისასტიკის მიზეზი კი ალბათ, შექმნილი ვითარება და მომიტინგეთა გააფთრებული წინააღმდეგობა იყო. თუმცა ისეთებიც იყვნენ, რომლებიც დემონსტრანტებს ეხმარებოდნენ და მსგავსი მაგალითი მრავლადაა.  მაგრამ საზოგადოება მსგავს ამბებზე ყურადღებას რატომღაც არ ამახვილებს. იმდროინდელმა პრესამ ჩვენგან "დემონთა არმია" შექმნა.  
**- რუსთაველის პროსპექტზე იმყოფებოდნენ აგრეთვე ქართველი მილიციელები, რომლებიც ასევე დაშავდნენ. რამ განაპირობა ჯარისკაცთა ასეთი აგრესია მილიციელთა მიმართ?**  
- ჯარისკაცთა მხრიდან მილიციელებზე თავდასხმის ფაქტები ნამდვილად იყო და ამას მეც შევესწარი. ჩემი აზრით, ეს იმან განაპირობა, რომ მილიციელთა უმეტესობა მომიტინგეთა მხარეს დადგა, დაიწყო მათი დახმარება და სწორადაც მოიქცა. მაგრამ ამ ფაქტმა ზოგიერთი სამხედრო გააღიზიანა. მეთაურები ყოველნაირად ვცდილობდით ჯარისკაცთა მსგავსი ქმედებების აღკვეთას, მაგრამ - ამაოდ: ისინი იმდენად იყვნენ განრისხებული, რომ მათთვის რაიმეს დაშლას შედეგი არ მოჰქონდა. განსაკუთრებით აგრესიულად მედესანტეები იქცეოდნენ, რომლებიც ავღანეთიდან ახალდაბრუნებულნი იყვნენ. ნამდვილად არ ვისურვებდი 9 აპრილის ღამეს ქართველი მილიციელების ადგილზე ყოფნას, ძალიან რთული დილემის წინაშე იდგნენ ის ბიჭები და მივიჩნევ, რომ სწორი არჩევანი გააკეთეს. ისინი რომ არა, მსხვერპლი უფრო დიდი იქნებოდა.  
**- თქვენი აზრით, დემონსტრაციის დაშლას ამდენი ადამიანის სიცოცხლე რატომ შეეწირა?**  
- ჩემი აზრით, პირველ რიგში, ეს ნაჩქარევმა და არასწორად დაგეგმილმა ოპერაციამ გამოიწვია. რუსთაველის პროსპექტის "გათავისუფლების" გეგმა სულ რაღაც 3-4 საათში იქნა შემუშავებული როდიონოვის, ეფიმოვისა და ბაკლანოვის მიერ. იყო კიდევ ერთი ფაქტორი: ჩვენ - შინაგანი ჯარის წარმომადგენლებს გავლილი გვქონდა სპეცკურსები, სადაც მსგავს სიტუაციებში მოქმედების ნიუანსებს გვაცნობდნენ და გვასწავლიდნენ მოქმედების წესებს (მაგალითად, იმას, რომ ქალების, მოხუცებისა და არასრულწლოვნების მიმართ სპეცილეთებისა და ხელკეტების გამოყენება არ შეიძლება), მედესანტეებს კი მსგავსი არაფერი სმენოდათ. ავღანეთში ნაომარმა ჯარისკაცებმა მხოლოდ ხელჩართული ბრძოლის ელემენტები იცოდნენ და სწორედ ამ ილეთებს იყენებდნენ მომიტინგეთა წინააღმდეგ, რაც, ცხადია, საშინელება იყო... ასევე დიდი დანაშაული იყო ის, რომ მათ მესანგრეთა ნიჩბები მისცეს, რადგან ეს ცივი იარაღი მედესანტის ხელში სასიკვდილო ხდება... თუმცა ხალხი ძირითადად, მაინც წარმოქმნილი ჭყლეტისას დაიღუპა, რაც, კიდევ ერთხელ ვიმეორებ, არასწორად დაგეგმილი ოპერაციის შედეგია. მსხვერპლი, დემონსტრანტებში მყოფი აგრესიული ელემენტების "დამსახურებაც"  იყო, რადგან თავისი აგრესიული ქმედებებით ისინი აქეზებდნენ სამხედროებს და ხელს უშლიდნენ ხალხს პროსპექტის დატოვებაში.  
**- გაქვთ თუ არა რაიმე კავშირი თქვენს ყოფილ თანამებრძოლებთან?**  
- საბჭოთა კავშირის დაშლის შემდეგ ჩვენი პოლკი დაიშალა. ნაწილი თადარიგში წავიდა, ნაწილმა კი სამხედრო სამსახური განაგრძო. მას შემდეგ ბევრ მათგანზე არაფერი მსმენია. თუმცა, როგორც ვიცი, ჩემი რამდენიმე ჯარისკაცი, რომელიც 9 აპრილის ღამეს რუსთაველის პროსპექტზე იმყოფებოდა, ჩეჩნეთში დაიღუპა. დღესდღეობით იმ მოვლენების მონაწილე მხოლოდ ორ ადამიანთან მაქვს კონტაქტი. ჩემი საუკეთესო მეგობარი, რომელიც მაშინ თბილისში იყო, ლეიტენანტი მალკოვი შარშან გარდაიცვალა კიბოთი.  
**- ამჟამად რას საქმიანობთ?**  
- დღესდღეობით ვცხოვრობ კრასნოიარსკის ოლქში, ვმუშაობ ერთ-ერთ რუსულ სატელეფონო კომპანიაში. მყავს ორი ქალიშვილი და ვზრდი პატარა შვილიშვილს. მაქვს პატარა ბაღი, სადაც მაქვს მოწყობილი ლამაზი ორანჟერეა. მისი მოვლა უდიდეს სიამოვნებას მანიჭებს და მართალია, მცირე ხნით, მაგრამ მაინც მავიწყებს ყველა იმ საშინელებას, რაც თავს გადამხდა.  
ვახტანგ შამუგია  
ჟურნალი "გზა", #16, 2011 წლის 21 აპრილი

***დანართი 3***

თომა ჩაგელიშვილის ფილმი „9 აპრილის საიდუმლო“ <https://www.youtube.com/watch?v=GA_v3sNjlns>

***დანართი 4***

ჯემალ სეფიაშვილის სიმღერა მორის ფოცხიშვილის ლექსზე „ვაჩუქოთ ერთმანეთს ტიტები“ <https://www.youtube.com/watch?v=gelRCvBsdIs>

***დანართი 5***

ლექსები 9 აპრილზე

❖❖❖

დღეს ქართველებს არა გვჯერა აღარც ერთი ქადაგის,  
გადათელა ტანკმა ნერგი ახალშობილ “გარდაქმნის”.  
დაეკარგა ფასი ყველა მიმართვას და “უკაზებს”  
და თბილისი – საფლავია საბჭოეთის რუკაზე.

აქ უღმერთოდ დაჩეხილნი ბარითა და კეტებით,  
წვანან ჩვენი მოშიმშილე შვილები და დედები,  
აქ ი მ ე დ ი განისვენებს, აქ – გ ო დ ე ბ ი ს სახლია,  
მაგრამ აქვე საქართველოს მ ო თ მ ი ნ ე ბ ა ც მარხია!

***(მიხეილ ქვლივიძე)***

❖❖❖

გამოჭრილი აქვს ყელი,

ვით კრავს, ცხრა აპრილს, აბელ,

მათ ეშინიათ ჩვენი

და გალობის ჟამს გვკლავენ.

გამორთული აქვთ დენი,

სანთლებს გვიქრობენ, აბელ,

მათ ეშინიათ ჩვენი

და სიბნელეში გვკლავენ.

ცოდვილთ ცოდვილი გენი,

კვლავაც სულს უღრღნის, აბელ,

მათ ეშინიათ ჩვენი –

და „მეგობრობით“ გვკლავენ.

მაგრამ ამოდის მზე და –

გულზე მიხაკებს გვაბნევს,

მოდის რუსთველზე დედა

და ჩვენ დაგვეძებს, აბელ!

საფლავებიდან ვდგებით,

აბელ, ხომ ხედავ, აბელ!

მათ ეშინიათ ჩვენი –

და აღდგომის ჟამს გვკლავენ.

***(მორის ფოცხიშვილი)***

❖❖❖

შავ-შავი კაბების ამოფრიალებით,  
წრედ შეკრულ სინათლის ირგვლივ,  
თავზე დაიდგამენ დღეს ჩვენი ქალები  
ყველაზე ეკლიან გვირგვინს.  
  
ძაფებს საფეთქელზე, ნეტავი, ვინა თვლის,  
რა უნდა თვალებში წვიმას...  
ყველაზე ხნიერო, დედაო თინათინ,  
შენ უნდა წაუძღვე იმათ.  
  
რაკი გვისრულდება და ღმერთმა ინება,  
მოხედოს ამ ბოლო სურვილს,  
აანთონ სანთლები და დაჩოქილებმა -   
ლოცვაში დალიონ სული.  
  
მანამდე, მანამდე, რადგან სულს შესცივდა,  
იმედმა გაათბოს ყველა:  
თუ გაგვიჭირდება, მაღალი ზეციდან  
უფალი ჩამოვა ხელად.  
  
ილოცონ... ილოცონ... მლოცველებს, იქნება  
ვეღარც კი შეხედო აწი,  
ეს წმინდა სანთელიც ხელში ჩაგიქრება  
თეთრი ქაშუეთის თვალწინ.  
  
გოგონებს შეხედე, ამ დამფრთხალ გოგონებს,  
თვალგაფაციცებულ ჩიტებს.  
მოასწრონ, მოასწრონ, როგორმე, როგორმე,  
თორემ ხვალ ეცლებათ კიდევ?  
  
რაგინდარაფერი რანაირ სინათლის  
თვალებში ბრჭყვიალით ჩაშრეს,  
დედა ხარ და დედის მაგიერ, თინათინ,  
შენ უნდა მიხედო ბავშვებს.  
  
ბავშვები, ბავშვები, სივილი იმათი  
დაწეწილ-დაწყვეტილ სიმად.  
ძლიერ დაიღალე, და მაინც, თინათინ,  
შენ უნდა წაუძღვე იმათ.  
  
აქ ჭირისუფლობას ვერავის დაუშლი  
და ყველას თავისი უთქვამს.  
სიჩუმე, სიჩუმე, სიჩუმის ხმაურში -   
სხვაგვარი ხმაური სუნთქავს.  
***(ვასილ გვეტაძე)***

❖❖❖

აღარ მიყვარხარ აპრილო, სისხლიანი გაქვს კალთაო,

ქართველ კაცს რად ათქმევინე, ეს როგორ დაგემართაო?

სთქვი, რომ არც შენ არ იცოდი, სთქვი, რომ შენც ვერა გაიგე,

აბა ამდენი სიცოცხლე ფეხქვეშ როგორღა დაიგე?!

ო, ცოდვიანო აპრილო, რამ ჩამოგბანოს წყლულიო,

ქართველს მარილი გაუტკბა, გაუხმა ლუკმა პურიო.

ვინ გადარეცხოს ეს სისხლი, ვინ მოგვიშუშოს იარა,

მტერს ვაჟკაცებად დავუხვდით, თორემ ლაჩრებად კი არა.

იმ პირალესილ ნიჩბებსაც მკერდი ვაჩვენეთ ქართული,

შიში სად იყო, ცეკვით და სიმღერით ვიყავთ გართული.

ასე ცეკვაში აღმოგვხვდა თავისუფლების ძახილი,

ვაი მათ, ვინც რომ გულებში ჩაგვცა სიკვდილის მახვილი.

სამშობლოსათვის დაეცა "შიმშილის კიბეს" ქართველი,

თამარი, ნინო, ნათია, რომელი გითხრათ სახელი.

ან რომელ ერთზე მოგითხროთ, ვის ავუცრემლოთ თვალები,

ღმერთო, რა ხდება, ეს მტერთან იბრძვიან ჩვენი ქალები.

ანგელოზები სტირიან არდაბადებულ ქართველსო,

ფეხმძიმე ქალი მოგვიკლეს, ვაი, ამ დარდის მნახველსო.

ამდენი კუბო სად მიაქვთ, სად ქრება ჟამი ნეტარი,

ან წინაპრებმა თუ იგრძნეს შვილთა გმირობა ნეტავი...

***(ნანა მეფარიშვილი)***

❖❖❖

შენ, საქართველოს იმედად და ვარდად გაშლილო,  
ეს ვინ ჩაგაცვა შავი ძაძა აპრილის თვეში,  
შენ საქორწილო კაბა უნდა ჩაგეცვა, შვილო,  
ვარდების ნაცვლად შავი დროშა გიჭირავს ხელში.  
სამშობლოსავით ხარ ამაყი, ლამაზი, მტკიცე,  
ხარ ქეთევანის და წყნეთელის გენის და ჯიშის.  
ცრემლით კი არა, ეგ თვალები სავსეა ფიცით,  
არავითარი დაჩოქება, კრთომა და შიში.  
ერის რისხვას და ხალხის წუხილს ვინ შეაკავებს,  
გზა გოლგოთისა ადრეც ბევრჯერ გამოგივლია.  
ქართველი ქალის დროა ახლა არის აკვანი  
და „იავნანა“ ყოველ ქართველ დედის ჰიმნია.  
დაიცხრე, შვილო, ეგ წუხილი და მრისხანება,  
წინაპრებივით უმკურნალე ქვეყნის იარებს,  
შენი ცხრა შვილის ცხრა პერანგი მტრების ჯინაზე  
სამშობლოს ცაზე დროშასავით ააფრიალე.

***(ნოდარ ჯალაღონია)***